Trompop botsing eis 4Die foto is deur Maroela Media verbloem weens die grafiese aard daarvan. (Foto: Verskaf) Die R43 tussen Gansbaai en Pearly Beach in die Overberg is steeds gesluit nadat ŉ trompop botsing op dié pad Vrydagoggend die lewe van vier mense geëis het. Twee ander is ernstig in die botsing beseer. Kenny Africa, Wes-Kaapse verkeershoof, het die voorval aan Maroela Media bevestig. Volgens Africa het ’n Mazda-bakkie en ’n Izuzu-bakkie tussen 10:30 en 11:00 reg van voor gebots. Nooddienste is na die toneel ontbied terwyl die pad vir motoriste afgesper is. Die beseerdes is vanoggend per helikopter na hospitale geneem vir dringende mediese behandeling, het Africa gesê. Dit is op die stadium onduidelik wat presies gebeur het. Die polisie was wel op die toneel om ondersoek in stel.